Is-Segretarju Parlamentari għall-Kompetittività u Tkabbir Ekonomiku Dr. Edward Zammit Lewis stqarr li dan ix-xahar tliet kumpanniji tal- gaming se jkunu qed jespandu jew jibdew in-negozju tagħhom f’Malta. Fl-ewwel jum fil-kariga ta’ Segretarju Parlamentari, Dr Zammit Lewis kien esprima l-impenn tiegħu biex ikompli jsaħħaħ ir-regolamentazzjoni u l-istrutturi tal-Awtorita għall-Logħob u Lotteriji bil-għan li tipprovdi servizz aħjar u aktar effiċjenti għall-operaturi privati. Is-Segretarju Parlamentari tenna li dan l-iżvilupp huwa riżultat ta’ xogħol kontinwu fl-industrija tal- gaming li tikkontribwixxi għal 12% tal-prodott ekonomiku ta’ Malta. Sportingbet, li hija rreġistrata taħt l-isem tal-kumpannija Headlong Ltd, ħabbret li se titrasferixxi r-reġim regolatorju taghha minn Alderney għal Malta. Dan seħħ wara l-għeluq tal-operazzjonijiet tal-istess kumpannija bbażati f’Channel Islands. Sportingbet ilha topera f’Malta għall-aħħar xhur u bħalissa timpjega 29 impjegat.  F’dan l-istadju Headlong Ltd qiegħda tirreġistra mal-Awtorità għall-Logħob u Lotteriji f’Malta żewġ liċenzji ġodda ghall-i sports betting u logħob tal- casino live . Hu mistenni li fiż-żmien li ġej ikun hemm postijiet vakanti ta’ xoghol fi ħdan din il-kumpannija. It-tieni kumpannija li se tkun qed tinvesti f’Malta hija Streamlogue Operations Ltd u se tibda bil-ħidma sħiħa tagħha aktar tard dan ix-xahar. L-operat ta’ din il-kumpannija se jkun qed jiffaċilita logħob tal-casino. Fl-uffiċini tagħha bbażati fiz-zona tal-Ħandaq, preżentament din il-kumpannija timpjega 53 impjegat ġdid u għandha l-intenzjoni li tespandi aktar f’niċeċ differenti. Evolution Gaming Malta Ltd hija t-tielet kumpannija tal-logħob li se tinvesti aktar fl-ekonomija Maltija. Attwalment tħaddem għaxar impjegati u, bl-investiment il-ġdid, huwa previst li dan in-numru jitla’ għal 130 u sal-aħħar tas-sena jiżdied għal 200. Din il-kumpannija hija estensjoni tal- Casino Live li jopera f’Riga, il-Latvia u fil-jiem li ġejjin se tkun qiegħda topera fuq Live Casino bbażżat f’Malta. Is-Segretarju Parlamentari għall-Kompetittività u Tkabbir Ekonomiku Edward Zammit Lewis esprima l-gratitudni tiegħu lejn is-Sur Joseph Cuschieri li, reċentement inħatar Kap tal-Awtorità għall-Logħob u Lotteriji, għall-viżjoni wiesgża tiegħu f’dan is-settur. Il-Gvern qed jagħti importanza kbira lill-innovazzjoni sabiex il-ġurisdizzjoni Maltija tiġi msaħħa fuq avvanzi industrijali u teknoloġiċi. Dr Zammit Lewis qal li l-Gvern se jkompli jgħin lill-kumpanniji li joffru servizzi fl-ekonomija diġitali. Sadanittant il-Gvern mhux se jieqaf milli jfittex setturi ġodda u differenti li jikkontribwixxu ghall-kompettività u għat-tkabbir tal-ekonomija Maltija. L-għan ewlieni huwa li jkun hawn il-ġid kif ukoll impjiegi ġodda u ta’ kwalità.